**ABIKS TAOTLEJALE**

**Või sekkumiskokkuost**

**Sisukord**

[**Toetuse lühitutvustus** 2](#_Toc294525996)

[Sekkumiskokkuostu liigid ja kokkuostuhinnad 2](#_Toc294525997)

[**Kokkuostu avamise ja sulgemise tingimused** 2](#_Toc294525998)

[**Või sekkumiskokkuostu tingimused** 2](#_Toc294525999)

[Nõuded või tootjale 2](#_Toc294526000)

[Nõuded pakkujale 3](#_Toc294526001)

[Nõuded pakutavale võile 3](#_Toc294526002)

[Või miinimumkogus 4](#_Toc294526003)

[Või vanus 4](#_Toc294526004)

[Või pakendamise nõuded 4](#_Toc294526005)

[Või pakendi märgistamise nõuded 4](#_Toc294526006)

[Või koostisele esitatavad nõuded 4](#_Toc294526007)

[**Sekkumiskokkuostu raames PRIA-le või VTA-le esitatavad dokumendid** 4](#_Toc294526008)

[**Pakkumise tegemine või kokkuostuks** 5](#_Toc294526009)

[Pakkumisvormi täitmine 5](#_Toc294526010)

[Või kokkuost hinnaga 90% sekkumishinnast 5](#_Toc294526011)

[Või kokkuost pakkumismenetluse teel 5](#_Toc294526012)

[Pakkumiste esitamine 5](#_Toc294526013)

[Tagatiste esitamine 6](#_Toc294526014)

[**Pakkumiste kontrollimine** 6](#_Toc294526015)

[**Või lattu tarnimine** 7](#_Toc294526016)

[Või kontroll sekkumislaos 8](#_Toc294526017)

[Või tagasilükkamine 8](#_Toc294526018)

[Tagatise vabastamine ja kinnipidamine 8](#_Toc294526019)

[**Või lõplik ülevõtmine** 9](#_Toc294526020)

[**Eestis toodetud või kokkuostuks pakkumine teises liikmesriigis** 9](#_Toc294526021)

[**Õigusaktid** 9](#_Toc294526022)

# **Toetuse lühitutvustus**

Või sekkumiskokkuost on Euroopa Liidu turukorralduslik meede, mida rakendatakse piimasektori toetamiseks. Sekkumiskokkuostu abil stabiliseeritakse piimatoodete turgu, tagades tootjatele minimaalse hinna toodetud või eest.

Selle meetme raames ostavad sekkumisametid juriidilistelt ja füüsilistelt isikutelt kokku heakskiidetud ettevõttes toodetud võid, korraldavad selle ladustamise ja realiseerivad selle vastavalt Euroopa Komisjonil poolt välja antud suunistele. Eestis täidab sekkumisameti ülesandeid Põllumajanduse Registrite ja Informatsiooni Amet (PRIA).

## Sekkumiskokkuostu liigid ja kokkuostuhinnad

Või kokkuost toimub kas kindlaksmääratud hinnaga, mis on 90% võrdlushinnast või pakkumismenetluse teel.

Või kokkuostul hinnaga 90% võrdlushinnast ostab PRIA võid kokku hinnaga, mis moodustab või valmistamispäeval kehtinud võrdlushinnast 90%.

*Näide:* Olgu pakutav või valmistatud 21. juulil 2014. Sel juhul leitakse kokkuostuhind valemiga  Kokkuostuhind oleks seega 221,75 eurot 100 kg või kohta.

Või kokkuostul pakkumismenetluse teel pakuvad kokkuostuhinna pakkujad. PRIA koostab pakutud hindu ja koguseid sisaldava nimekirja, mille edastab Euroopa Komisjonile. Euroopa Komisjon määrab pakutud hindade alusel maksimaalse kokkuostuhinna. Komisjoni kehtestatud hinna piiridesse jäävad pakkumised rahuldatakse pakutud hindadega.

NB! Euroopa Komisjonil on õigus pakkumismenetlus peatada!

# **Kokkuostu avamise ja sulgemise tingimused**

Sekkumisametid ostavad võid igal aastal ajavahemikul 1. märtsist 30.septembrini.

Vastavalt (EL) määrusele nr 949/2014 pikendas Komisjon või sekkumiskokkuostu kuni 31.12.2014.

Vastavalt 16.12.2014 (EL) määrusele nr 1336/2014 on erandina määruse (EL) nr 1308/2013 artikli 12 punktist d on või ja lõssipulbri suhtes kehtiva riikliku sekkumise ajavahemik 2015. aastal 1. jaanuarist 30. septembrini.

Vastavalt  (EL) määrusele nr 2015/1549 on erandina määruse (EL) nr 1308/2013 artikli 12 punktist d pikendati või ja lõssipulbri suhtes kehtiva riikliku sekkumise ajavahemikku kuni **30. septembrini. 2016.**

Vastavalt Euroopa Parlamendi ja Komisjoni määruse nr 1308/2013 artiklile 7 on või võrdlushind **100 kg** või kohta **246,39 eurot**.

PRIA ostab ülalnimetatud tingimustel võid kokku hinnaga, mis moodustab 90% või valmistamispäeval kehtinud võrdlushinnast. Euroopa Komisjon jälgib Euroopa Liidu liikmesriikides kokku ostetud või koguseid. Kui Euroopa Liidus hinnaga 90% sekkumishinnast kokku ostetud või kogus hakkab ületama kehtestatud piiri, siis võib Euroopa Komisjon katkestada või kokkuostu hinnaga 90% sekkumishinnast ja avada või kokkuostu pakkumismenetluse teel. Euroopa Komisjoni kehtestatud koguste piirmäär on 30 000 tonni.

Kokkuostu avamise ja sulgemise teadaanded avaldatakse PRIA koduleheküljel [www.pria.ee.](http://www.pria.ee/et/toetused/article/4264/)

# **Või sekkumiskokkuostu tingimused**

## Nõuded või tootjale

Sekkumiskokkuostuks pakutavat võid toota sooviv isik peab taotlema sekkumisameti heakskiitu sekkumiskokkuostus osalemiseks. Eestis võid tootvad isikud peavad taotlema PRIA heakskiitu.

PRIA heakskiidu saamiseks peab või tootja:

* olema saanud “Toiduseaduse” alusel Veterinaar- ja Toiduameti tunnustuse või tootmiseks;
* olema registreerunud PRIA põllumajandustoetuste ja põllumassiivide registris;
* omama nõuetekohast tehnilist sisseseadet;
* esitama PRIA-le vormikohase **Heakskiidu taotluse** või tootmiseks kokkuostu eesmärgil, millega kohustub:
	+ pidama püsiregistrit, kuhu kantakse teave tooraine päritolu, toodetud või koguse ja pakendi, toote märgistuse ning iga sekkumisvarudesse määratud partii väljalaskekuupäeva kohta;
	+ andma oma toodangut ametlikuks erikontrolliks;
	+ teavitama PRIAt vähemalt 2 tööpäeva ette oma kavatsusest toota võid sekkumiskokkuostu eesmärgil (selleks tuleb esitada vormikohane **Tootmiskava**).

Heakskiidu taotluse täitmisel tuleb kirjutada lahtri “Taotlen heakskiitmist järgmiste toodete kokkuostu eesmärgil tootmiseks” all olevasse *või* kasti rist (X).

Heakskiidu kontroll

PRIA peaspetsialistid või PRIA volitatud isikud kontrollivad heakskiidu tingimustele vastavust, tehes regulaarselt etteteatamata kontrolle. Heakskiidu nõuetele mittevastavuse korral võib PRIA heakskiidu tühistada või peatada.

* PRIA võib tühistada heakskiidu kuueks kuuks, kui Veterinaar- ja Toiduameti poolne tunnustus ettevõttele on “Toiduseaduse” alusel peatatud/lõppenud või tehniline sisseseade ei ole enam nõuetekohane. Pärast kuue kuu möödumist võib ettevõte taotleda uuesti PRIA heakskiitu.
* PRIA võib peatada heakskiidu 1-12 kuuks ülejäänud heakskiidu nõuetele mittevastavuse, sealhulgas tootmiskava mitteõigeaegse esitamise korral.

## Nõuded pakkujale

* Või kokkuostu pakkumisi võivad teha nii füüsilised kui ka juriidilised isikud;
* Või kokkuostus osaleva pakkuja andmed peavad olema kantud PRIA põllumajandustoetuste ja põllumassiivide registrisse;
* Või kokkuostus osaleda sooviv pakkuja peab esitama PRIA-le vormikohase taotluse **Pakkumine või kokkuostuks**, millega kohustub järgima alljärgnevaid sätteid:
1. Või peab olema valmistatud kuni 31 päeva jooksul enne kindlaksmääratud hinnaga pakkumise PRIA-le laekumise päeva või muude pakkumuste puhul kuni 31 päeva jooksul enne pakkumuste esitamise alaperioodi lõppkuupäeva.
2. Või peab läbima 30 päevase kontrollaja alates ülevõtmispäevast. Kui või saabumisel PRIA määratud lattu näitab kontrollimine, et või ei vasta kehtestatud nõuetele ja kvaliteedinäitajatele, siis kohustub pakkuja:

**a.** võtma kõnealuse või tagasi;

**b.** tasuma kõnealuse või ladustamiskulud alates või vastuvõtmispäevast kuni või laost äraviimise kuupäevani.

* Või kokkuostu pakkumiseks tuleb pakkujal esitada tagatis suuruses 50 eurot 100 kg pakutava või kohta.

## Nõuded pakutavale võile

* Sekkumiskokkuostuks pakutav või peab olema valmistatud ettevõttes, mille on heaks kiitnud asukohariigi sekkumisamet (Eestis PRIA).
* Või peab olema valmistatud pastöriseeritud koorest (Euroopa Liidus toodetud lehmapiimast saadud koor) ning mille piimarasvasisaldus on vähemalt 82% massist ja veesisaldus kõige enam 16% massist.
* Või radioaktiivsuse tase ei tohi ületada ELi määrustega kohaldatavat piirmäära.
* Pakutava või tootmise alustamisest peab olema PRIA-t teavitatud vähemalt 2 tööpäeva ette. Selleks peab olema esitatud PRIA-le tootmiskava.

### Või miinimumkogus

* Pakutav miinimumkogus on 20 tonni, pakkumisi võib teha üksnes täistonnides.

### Või vanus

* Või peab olema valmistatud pakkumise laekumise päevale eelneva kuni 31 kalendripäeva jooksul. Või kokkuostul pakkumismenetluse teel peab või olema valmistatud pakkumiste esitamise tähtajale eelneva kuni 31 päeva jooksul.

### Või pakendamise nõuded

* Või peab olema pakitud 25 kg netomassiga plokkidena uuest tugevast materjalist pakendisse, nii et transpordi, ladustamise ja laost äraviimise ajal oleks selle kaitse tagatud.

### Või pakendi märgistamise nõuded

* Või pakendile peavad olema kantud järgmised andmed:

- loanumber tootjaettevõtte ja –liikmesriigi kindlakstegemiseks;

- tootmise kuupäev;

- lattu saabumise kuupäev;

- tootepartii ja pakendi number; pakendi numbri võib asendada kaubaalusele märgitud kaubaaluse numbriga;

- märge “rõõsk koor” vesifaasi vastava pH taseme puhul.

### Või koostisele esitatavad nõuded

* Või koostisele esitatavad nõuded ja kvaliteedinäitajad on järgmised ([Euroopa Komisjoni määruse nr 1272/2009 IV lisa IV osa](http://eur-lex.europa.eu/LexUriServ/LexUriServ.do?uri=CONSLEG:2009R1272:20111001:ET:PDF)):

|  |  |
| --- | --- |
| **Parameeter** | **Sisaldus, kvaliteedinäitajad** |
| RasvVesiRasvata kuivainedVabad rasvhappedPeroksiidarvKolibakteridMittepiimarasvOrganoleptilised omadusedVee dispersioonimäär | vähemalt 82%kuni 16%kuni 2%kuni 1,2 mmol 100 g rasva kohtakuni 0,3 mekv hapnikku 1000 g rasva kohta ei ole kindlakstehtavad 1 g proovisei ole kindlakstehtavad triglütseriidide analüüsiga välimuse, maitse ja lõhna ning konsistentsi eest vähemalt 4 punkti 5st vähemalt 4 punkti |

# **Sekkumiskokkuostu raames PRIA-le või VTA-le esitatavad dokumendid**

* **Taotlus kliendi andmete kandmiseks põllumajandustoetuste ja põllumassiivide registrisse** – esitavad või tootjad, pakkujad ja kvaliteedisertifikaadi taotlejad PRIA-le. Taotlus tuleb esitada vaid nendel, kelle andmeid registris veel ei ole.
* **Heakskiidu taotlus** või tootmiseks kokkuostu eesmärgil – esitab või tootja PRIA-le heakskiidu taotlemiseks. Taotlus tuleb esitada vaid nendel, kellel ei ole veel PRIA heakskiitu.
* **Tootmiskava** või tootmiseks kokkuostu eesmärgil – esitab või tootja PRIA-le pärast PRIA heakskiidu saamist, kuid hiljemalt 2 tööpäeva enne kokkuostuks pakutava või tootmise alustamist.
* **Pakkumine või kokkuostuks** – esitab pakkuja PRIA-le pakkumise tegemiseks või kokkuostuks.
* **Või kvaliteedisertifikaadi taotlus** – esitab pakkuja VTA-le kvaliteedisertifikaadi taotlemiseks, et teha kokkuostu pakkumist teises Euroopa Liidu liikmesriigis.

Kõik nimetatud vormid on saadaval elektroonilisel kujul PRIA koduleheküljel alajaotuse „Turukorraldus“ all.

# **Pakkumise tegemine või kokkuostuks**

## Pakkumisvormi täitmine

Pakkumine või kokkuostuks tuleb täita TRÜKITÄHTEDEGA ja kontrollida, et kõik nõutud lahtrid oleksid täidetud. Pakkumisvorm ja lisad tuleb täita loetavalt, ilma paranduste, ülekirjutuste ja sodimisteta.

NB! Pakkumisele ja pakkumise lisa(de)le tuleb kindlasti märkida allkiri ja täitmise kuupäev!

Pakkumise vormile tuleb kirjutada pakkuja andmed ja aadress: füüsiline isik täidab vasakpoolsed ja äriühing parempoolsed lahtrid.

### Või kokkuost hinnaga 90% sekkumishinnast

Kui pakkuja soovib teha pakkumist või kokkuostuks hinnaga 90% võrdlushinnast, siis tuleb märkida pakkumises vastava lahtri “Esitan pakkumise või kokkuostuks sekkumishinnaga“ järel olevasse kasti rist (X).

Pakkumise lisas tuleb märkida kõik andmed pakutava või kohta, välja arvatud lahter nimega “Pakutav hind 100 kg kohta (EUR)”.

### Või kokkuost pakkumismenetluse teel

Kui pakkuja soovib teha pakkumist või kokkuostuks pakkumismenetluse teel, siis tuleb märkida pakkumises vastava lahtri “Esitan pakkumise või kokkuostuks pakkumismenetluse teel” järel olevasse kasti rist (X).

Pakkumise lisas tuleb täita kõik lahtrid pakutava või andmete kohta.

## Pakkumiste esitamine

Või sekkumiskokkuostul osaleda sooviv pakkuja peab esitama PRIA-le vormikohase **Pakkumise või kokkuostuks.** Pakkumised võib saata kirja teel või tuua PRIA keskusesse aadressil Tähe 4, 51010 Tartu või saata elektroonselt digitaalselt allkirjastatuna turukorraldus@pria.ee

Pakkumisi või kokkuostuks hinnaga 90% sekkumishinnast saab esitada ajavahemikul 1. märtsist 30. septembrini. Pakkumisi või kokkuostuks hinnaga 90% sekkumishinnast saab esitada seni, kuni Komisjon on teinud kokkuostu sulgemise otsuse, mille alusel ilmub PRIA kodulehel vastav teadaanne.

Pakkumisi või kokkuostuks pakkumismenetluse teel saab esitada ülalnimetatud ajavahemikul, kui on ilmunud teadaanne Euroopa Liidu Teatajas või kokkuostu avamise kohta pakkumismenetluse teel.

**Pakkumismenetluse korral on pakkumiste esitamise tähtaeg iga kuu kolmandal teisipäeval kell 12.00 Eesti aja järgi (11-ni Brüsseli aja järgi), augustis on tähtaeg neljandal teisipäeval kell 12.00. Kui teisipäev on riigipüha, lõpeb kõnealune tähtaeg eelmisel tööpäeval kell 12.00 Eesti aja järgi.**

NB! Pakkumisi on võimalik tagasi võtta kokkuostul pakkumismenetluse teel, kui selleks on esitatud vastavasisuline avaldus enne pakkumise esitamistähtaega. Pakkumisi või kokkuostuks hinnaga 90% sekkumishinnast ei saa pärast pakkumise laekumist PRIA-sse tagasi võtta.

NB! Kokkuostu pakkumise raames tekkinud kohustusi ja saadud õigusi ei saa edasi anda.

## Tagatiste esitamine

Või kokkuostu pakkumisega koos tuleb pakkujal esitada tagatis suuruses 50 eurot1 tonni pakutava või kohta. Tagatise eesmärgiks on garanteerida planeeritud tegevuste teostamine

Tagatiste liigid:

- deposiittagatis

- pangagarantii

Täpsemt infot tagatiste kohta võib leida PRIA kodulehelt:

 <http://www.pria.ee/et/oluline-info/vaade/tagatised>

Tagatise esitamistähtajad on järgmised:

* + või kokkuostul hinnaga 90% tuleb tagatis esitada hiljemalt pakkumise laekumise päeval;
	+ või kokkuostul pakkumismenetluse teel tuleb tagatis esitada enne pakkumiste esitamistähtaja lõppu.

# **Pakkumiste kontrollimine**

Pärast pakkumiste laekumist teostab PRIA administratiivse kontrolli, selgitamaks välja korrektsed pakkumised. Selle kontrolli raames kontrollitakse järgmiste nõuete täitmist:

* + pakkumine on esitatud ettenähtud vormil;
	+ pakkumise kõik nõutavad lahtrid on täidetud ja korrektsed;
	+ pakkuja on registreeritud PRIA põllumajandustoetuste ja põllumassiivide registris;
	+ pakkumine saabus ajal, mil kokkuost hinnaga 90% sekkumishinnast/ kokkuost pakkumismenetluse teel oli avatud;
	+ pakkuja poolt pakutav kogus on vähemalt 20 tonni;
	+ pakkuja poolt pakutud kogus on täistonnides;
	+ pakutud kogusele vastav tagatis on nõutavas suuruses laekunud PRIA arvele või esitatud garantiikiri;
	+ tagatise tähtaeg on piisav;
	+ pakutava või tootja on PRIA poolt heakskiidetud (see nõue kehtib üksnes Eesti või tootjatele);
	+ või valmistamiskuupäev vastab nõuetele;
	+ pakutava või tootma hakkamisest on PRIA-t teavitatud vähemalt 2 tööpäeva ette (tootmiskavaga).

**Või kokkuost hinnaga 90% sekkumishinnast**

Kui pakkumine ei vasta ülaltoodud nõuetele, siis lükkab PRIA pakkumise tagasi ja vabastab tagatise tagasilükatud kogusele vastavas ulatuses. Kui pakkumine vastab ülaltoodud nõuetele, siis rahuldatakse pakkumine. PRIA koostab pakkumise rahuldamise otsuse, mille väljavõte saadetakse pakkujale. Otsuse väljavõttes on toodud järgmised andmed:

* + tarnitav või kogus;
	+ sekkumisladu, kuhu või tuleb tarnida;
	+ viimane lubatud tarnekuupäev, mis on 28 päeva pärast otsuse väljaandmise kuupäeva.
	+ Pärast otsuse väljastamist lepib PRIA pakkujaga e-kirja teel kokku detailse tarnegraafiku, millega määratakse tarnitavad kogused, kuupäevad ja kellaajad. Kokkulepitud tarnegraafik saadetakse pakkujale e-kirjaga.

**Või kokkuost pakkumismenetluse teel**

Kui pakkumine ei vasta nõuetele, siis lükkab PRIA pakkumise tagasi ja vabastab tagatise tagasilükatud kogusele vastavas ulatuses. Kui pakkumine vastab ülaltoodud nõuetele, siis kiidetakse pakkumine heaks. PRIA saadab heakskiidetud pakkumistes pakutud hindu ja koguseid sisaldava nimekirja Euroopa Komisjonile. Pärast Euroopa Komisjoni kehtestatava maksimaalse kokkuostuhinna selgumist võrdleb PRIA pakkumistes pakutud hindasid Euroopa Komisjoni kehtestatud hinnaga:

* Pakkumised, milles pakutud hind oli kõrgem Euroopa Komisjoni kehtestatud kokkuostuhinnast, lükatakse tagasi. Tagasilükatud kogusele vastav tagatis vabastatakse.
* Pakkumised, milles pakutud hind jäi Euroopa Komisjoni kehtestatud maksimaalse kokkuostuhinna piiridesse, rahuldatakse pakkumises märgitud hinnaga. PRIA koostab pakkumise rahuldamise otsused, mille väljavõte saadetakse pakkujale. Otsuse väljavõttes on toodud järgmised andmed:
	+ tarnitav või kogus;
	+ sekkumisladu, kuhu või tuleb tarnida;
	+ viimane lubatud tarnekuupäev, mis on 28 päeva pärast otsuse väljaandmise kuupäeva.

Pärast otsuse väljastamist lepib PRIA pakkujaga kokku detailse tarnegraafiku, millega määratakse tarnitavad kogused, tarnimise kuupäevad ja kellaajad. Kokkulepitud tarnegraafik saadetakse pakkujale.

# **Või lattu tarnimine**

Või tarnimine võib toimuda mitme kaubasaadetisena vastavalt kokkulepitud tarnegraafikule.

Või tarnitakse pikaajaliseks ladustamiseks sobiva kvaliteediga kaubaalustel, mis vahetatakse samaväärsete kaubaaluste vastu.

Või mahalaadimise kulud sekkumislaos on pakkuja kanda.

## Või kontroll sekkumislaos

Või lattu saabumise juures peab viibima pakkuja või tema poolt selleks volitatud isik, saatedokumentidel peab kauba saatjaks olema pakkuja.

Lattu saabumisel tehakse järgmised kontrollid:

1. kaalumine;
2. partiinumbrite vastavuse kontroll;
3. proovide võtmine kvaliteedianalüüsideks;
4. pakendi kontroll (sh märgistus, pakend, kaal).

PRIA-l on õigus kauba tagasilükkamiseks, kui kaalutud partiid ei vasta nõutud kaalule või kastide visuaalsel kontrollil tuvastatakse mittevastavusi (nt võikastid on väga määrdunud, rikutud, kahjustatud vms.).

Või läbib 30-päevase ladustamise prooviaja, misjärel teeb VTA või organoleptilise hindamise (välimuse, maitse- ja lõhnaomaduste hindamine).

VTA-lt saadud analüüsivastuste alusel teeb PRIA otsuse või lõpliku ülevõtmise või tagasilükkamise kohta järgnevalt:

* + kui või vastab VTA-lt saadud kvaliteedianalüüside ja organoleptilise hindamise tulemuste põhjal [Euroopa Komisjoni määruses nr 1272/2009](http://eur-lex.europa.eu/LexUriServ/LexUriServ.do?uri=OJ:L:2009:349:0001:0068:ET:PDF) lisas IV toodud kvaliteedinõuetele, siis võib toimuda või lõplik ülevõtmine PRIA poolt;
	+ kui või ei vasta VTA-lt saadud kvaliteedianalüüside ja organoleptilise hindamise tulemuste põhjal mainitud määruses toodud kvaliteedinõuetele, siis lükatakse või tagasi.

## Või tagasilükkamine

Kui sekkumislaos läbiviidud kontrolli tulemused on negatiivsed, siis tühistab PRIA kokkuostu nõuetele mittevastava või koguse osas. Sel juhul kohustub pakkuja kõnealuse või tagasi võtma ja tasuma enne või äraviimist PRIA-le või lattu saabumise, laost väljaviimise ja ladustamise kulud, mis on tekkinud alates või ülevõtmise päevast (päev, mil kogu pakkumise rahuldamise käskkirjas toodud kogus on jõudnud sekkumislattu) kuni laost äraviimise kuupäevani.

## Tagatise vabastamine ja kinnipidamine

PRIA vabastab esitatud tagatise siis, kui kogu pakkumise rahuldamise otsuses näidatud kogus on õigeaegselt sekkumislattu tarnitud.

Tagatis peetakse kinni juhul, kui või ei ole ettenähtud aja jooksul sekkumislattu toimetatud. Kui tarnitakse osa pakkumise rahuldamise otsuses näidatud kogusest ning osa jäetakse tarnimata, siis peetakse tagatis kinni üksnes saabumata koguste osas.

Juhul, kui selguvad kvaliteedikontrolli negatiivsed tulemused, kuid tervet kogust ei ole veel sekkumislattu toimetatud ning tarnimise lõpptähtaeg pole veel saabunud, siis peetakse tagatis kinni üksnes tarnitud koguse osas. Tarnimata koguse osas tühistatakse kokkuost ning tagatis vabastatakse.

#

# **Või lõplik ülevõtmine**

PRIA maksab või eest tingimusel, et või vastab sekkumiskokkuostuks esitatud nõuetele ja sekkumislaos tehtud kontrolli (sh kvaliteedikontrolli + organoleptilise hindamise) tulemused osutusid positiivseteks. Kui või on toodetud teises liikmesriigis, tuleb 35 päeva jooksul alates pakkumise esitamisest saata PRIA-le ka tootjaliikmesriigi sertifikaat tarnitud või kohta.

Või eest toimub maksmine hiljemalt 65. päeval pärast või ülevõtmist. Või ülevõtmise päevaks loetakse päeva, mil või kogus on täielikult tarnitud sekkumislattu.

# **Eestis toodetud või kokkuostuks pakkumine teises liikmesriigis**

Iga PRIA poolt heakskiidetud võitootja tohib võid kokkuostuks pakkuda mistahes teises ELi liikmesriigis, kus või kokkuost on avatud. Teises liikmesriigis pakkumise tegemiseks on soovitatav võtta ühendust vastava riigi sekkumisametiga, et saada ülevaadet kokkuostu protseduurireeglitest vastavas riigis.

Kui Eestis toodetud võid soovitakse sekkumiskokkuostu raames pakkuda mõnes teises liikmesriigis, on vajalik kvaliteedisertifikaadi olemasolu. Selleks väljastab sertifikaate VTA.

Kvaliteedisertifikaadi taotluse esitanud pakkuja andmed peavad olema kantud PRIA põllumajandustoetuste ja põllumassiivide registrisse. Pakutava või tootmisest peab olema PRIA-t teavitatud vähemalt 2 tööpäeva ette (tootmiskavaga).

Kvaliteedisertifikaat kinnitab, et või on valmistatud ELi heakskiidetud isiku poolt pastöriseeritud koorest (otse ELis toodetud lehmapiimast saadud koor).

Või kvaliteedisertifikaadi taotlemiseks tuleb esitada VTA-le taotlusvorm nimega **Või kvaliteedisertifikaadi taotlus**. Pakkuja täidab ja allkirjastab taotluse. Lisaks pakkujale allkirjastab taotluse tootjatehase esindaja, kus kõnealune või on valmistatud.

VTA kontrollib kvaliteedisertifikaadi taotluse nõuetele vastavust. Kui taotlus vastab nõuetele, siis väljastab VTA pakkujale kvaliteedisertifikaadi.

NB! Pakkuja hoolitseb ise selle eest, et kvaliteedisertifikaat esitataks õigeaegselt (hiljemalt 35 päeva pärast pakkumise laekumise päeva) vastavale sekkumisametile.

# **Õigusaktid**

Või kokkuost toimub järgmiste õigusaktide alusel:

* Euroopa Parlamendi ja Nõukogu määrus nr 1308/2013, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid:

<http://eur-lex.europa.eu/legal-content/ET/TXT/PDF/?uri=CELEX:02013R1308-20140101&rid=1>;

* Euroopa Komisjoni määrus 1272/2009, millega kehtestatakse üksikasjalikud rakenduseeskirjad seoses põllumajandustoodete kokkuostu ja müügiga riikliku sekkumise puhul:

<http://eur-lex.europa.eu/legal-content/ET/TXT/?qid=1408361101735&uri=CELEX:02009R1272-20130701>;

* Euroopa Komisjoni määrus (EL) 2016/1238, millega täiendatakse Euroopa Parlamendi ja nõukogu määrust (EL) nr 1308/2013 riikliku sekkumise ja eraladustamistoetuse osas

<http://eur-lex.europa.eu/legal-content/ET/TXT/PDF/?uri=CELEX:32016R1238&rid=1>

* [Euroopa Liidu ühise põllumajanduspoliitika rakendamise seadus](https://www.riigiteataja.ee/akt/13315520?leiaKehtiv):

<https://www.riigiteataja.ee/akt/101092015003>

* Maaeluministri 02. novembri 2016 määrus nr 63 “ Põllumajandustoote sekkumiskokkuostu ja eraladustamise täpsem kord”:

<https://www.riigiteataja.ee/akt/104112016009>